## Educació convoca ajudes per a impulsar actuacions d’educació intercultural i en valors

*** Les subvencions es dirigixen a entitats privades sense ànim de lucre que hagen promogut este tipus d’activitats durant el curs escolar 2023-2024
* El termini de sol·licitud finalitza el 6 d’agost**

La Conselleria d’Educació, Cultura, Universitats i Ocupació ha publicat en el *Diari Oficial de la Generalitat Valenciana* la [resolució](https://dogv.gva.es/datos/2024/07/23/pdf/2024_7353_va.pdf) per la qual s’obri el termini per a sol·licitar les subvencions destinades a accions i programes que promoguen l’educació intercultural i en valors, desenrotllats per entitats privades sense ànim de lucre de la Comunitat Valenciana durant el curs escolar 2023-24.

Esta convocatòria vol reconéixer i dignificar l’esforç educatiu que les diferents entitats privades sense ànim de lucre del territori valencià han desenrotllat tradicionalment per a aconseguir fites educatives paral·lelament al sistema formal.

En esta línia, la convocatòria té com a requisit específic incentivar el desenrotllament d’accions i programes educatius que afavorisquen la vinculació entre l’educació formal i no formal i que potencien l’assoliment dels valors ètics i morals necessaris per a desenrotllar una ciutadania compromesa amb l’entorn.

Així, els àmbits d’actuació dels programes i accions subvencionables podran estar relacionats, entre altres, amb la resolució pacífica de conflictes i la promoció de la convivència; la igualtat de gènere i la coeducació; l’educació en l’ús d’aplicacions i equips o l’educació per a la salut.

L’import global destinat a esta subvenció és de 230.000 euros, però l’import individual de cada acció o programa no pot superar els 30.000 euros. Les sol·licituds s’han de tramitar a través de la [seu electrònica](https://sede.gva.es/es/inicio/procedimientos?id_proc=G18284) de la Generalitat fins al 6 d’agost de 2024.

Fecha: 27/07/2024